Komisjoni määrus (EÜ) nr 419/2002,

6. märts 2002,

millega muudetakse määrust (EÜ) nr 2390/1999, millega nähakse ette määruse (EÜ) nr 1663/95 kohaldamise üksikasjalikud eeskirjad nende raamatupidamisandmete vormi ja sisu kohta, mille liikmesriigid peavad tegema komisjonile kättesaadavaks seoses EPATF tagatisrahastu raamatupidamisarvestuse kontrollimise ja heakskiitmisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1258/1999 ühise põllumajanduspoliitika rahastamise kohta, [1] eriti selle artikli 4 lõiget 8,

võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [2] viimati muudetud määrusega (EÜ) nr 1666/2000, [3] eriti selle artiklit 21, ning muude põllumajandussaaduste ja -toodete turgude ühist korraldust käsitlevate määruste vastavaid sätteid,

ning arvestades järgmist:

(1) Komisjoni 7. juuli 1995. aasta määruse (EÜ) nr 1663/95 (millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EPATF tagatisrahastu aruannete kontrollimise ja heakskiitmisega, [4] viimati muudetud määrusega (EÜ) nr 2025/2001 [5]) artikli 4 lõikega 2 sätestatakse, et nimetatud määruse artikli 4 lõike 1 punktis c osutatud raamatupidamisandmed tuleb saata komisjonile asjaomase majandusaasta lõpule järgnevaks 10. veebruariks. Komisjoni määruses (EÜ) nr 2390/1999, [6] viimati muudetud määrusega (EÜ) nr 1863/2001, [7] nähakse ette nende raamatupidamisandmete vorm ja sisu, mille liikmesriigid peavad tegema komisjonile kättesaadavaks seoses EPATF tagatisrahastu raamatupidamisarvestuse kontrollimise ja heakskiitmisega; määrust (EÜ) nr 2390/1999 on vaja määrusega (EÜ) nr 1663/95 vastavusse viimiseks kohandada.

(2) Selleks, et komisjon saaks täita oma ülesannet ühise põllumajanduspoliitika raames, peab komisjonil olema võimalik põllumajandussaaduste ja -toodete turu arengut jälgida ning teha nende turgude osas finantsprognoose. Põllumajandussaaduste ja -toodete ühised turukorraldused näevad ette üldise kohustuse, mille alusel peavad liikmesriigid ja komisjon vahetama nende organisatsioonide nõuetekohaseks toimimiseks vajalikku teavet. Järelevalveks ja prognooside tegemiseks peaks olema võimalik kasutada liikmesriikide poolt komisjonile määruse (EÜ) nr 1663/95 artikli 4 lõike 2 alusel esitatud raamatupidamisandmeid. Ilma et see piiraks kohustust vahetada turu ühise korralduse alusel teavet, tuleks määrust (EÜ) nr 2390/1999 raamatupidamisandmete selliseks kasutamiseks muuta.

(3) Üksikisikute kaitse isikuandmete töötlemisel on reguleeritud Euroopa Parlamendi ja nõukogu 18. detsembri 2000. aasta määruses (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja selliste andmete vaba liikumise kohta. [8] Käesolevat määrust kohaldatakse täies ulatuses koos määrusega (EÜ) nr 2390/1999. Seetõttu peaks komisjon määruse (EÜ) nr 1663/95 artikli 4 lõike 1 punktis c osutatud raamatupidamisandmete kasutamisel põllumajanduse valdkonnas järelevalveks või prognooside tegemise eesmärgil sätestama määruse (EÜ) nr 45/2001 eeskirjade alusel ettenähtud piisavad tagatised, eelkõige sellega, et andmed koondatakse ning muudetakse anonüümseks.

(4) Käesoleva määrusega ettenähtud meetmed on kooskõlas fondikomitee ja asjaomaste korralduskomiteede arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2390/1999 muudetakse järgmiselt.

1. Pealkiri asendatakse järgmisega:

"Komisjoni määrus (EÜ) nr 2390/1999, 25. oktoober 1999, millega nähakse ette nende raamatupidamisandmete vorm ja sisu, mis tuleb esitada komisjonile seoses EPATF tagatisrahastu raamatupidamisarvestuse kontrollimise ja heakskiitmisega ning järelevalve ja prognooside tegemiseks"

.

2. Artiklis 1 asendatakse sõnad "määruse (EÜ) nr 1663/95 artikli 2 lõikes 1" sõnadega "määruse (EÜ) nr 1663/95 artikli 4 lõike 1 punktis c".

3. Artikkel 2 asendatakse järgmisega:

"Artikkel 2

1. Komisjon kasutab määruse (EÜ) nr 1663/95 artikli 4 lõike 1 punktis c osutatud raamatupidamisandmeid ainult selleks, et:

a) täita oma ülesandeid EPATF tagatisrahastu raamatupidamisarvestuse kontrollimise ja heakskiitmise raames vastavalt määrusele (EÜ) nr 1258/1999;

b) jälgida põllumajandussaaduste ja -toodete sektori arengut ja koostada vastavaid prognoose.

2. Kui lõikes 1 osutatud raamatupidamisandmed sisaldavad Euroopa Parlamendi ja nõukogu määrusega (EÜ) nr 45/2001 kaitstud isikuandmeid, [9] sätestab komisjon nimetatud määruse alusel nõutavad tagatised. Juhul kui komisjon kasutab raamatupidamisandmeid lõike 1 punktis b osutatud eesmärgil, muudab komisjon sellised andmed anonüümseks ning töötleb neid kõiki koos.

3. Komisjon tagab lõikes 1 osutatud raamatupidamisandmete konfidentsiaalsuse ja turvalisuse."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. märts 2002

Komisjoni nimel

komisjoni liige

Franz Fischler

[1] EÜT L 160, 26.6.1999, lk 103.

[2] EÜT L 181, 1.7.1992, lk 21.

[3] EÜT L 193, 29.7.2000, lk 1.

[4] EÜT L 158, 8.7.1995, lk 6.

[5] EÜT L 274, 17.10.2001, lk 3.

[6] EÜT L 295, 16.11.1999, lk 1.

[7] EÜT L 259, 27.9.2001, lk 1.

[8] EÜT L 8, 12.1.2001, lk 1.

[9] EÜT L 8, 12.1.2001, lk 1.

--------------------------------------------------